b'\n_START_ARTICLE_\nHerralahden kentt\xc3\xa4\n_START_SECTION_\nHistoria\n_START_PARAGRAPH_\nHerralahden kent\xc3\xa4n rakentaminen aloitettiin kev\xc3\xa4\xc3\xa4ll\xc3\xa4 1934. Kent\xc3\xa4n piirustukset oli kaupungin rakennusmestari K. A. Myntti laatinut vuotta aiemmin. Herralahteen rakennettava stadion korvasi vuonna 1909 valmistuneen Tiilim\xc3\xa4en urheilukent\xc3\xa4n Porin keskusurheilukentt\xc3\xa4n\xc3\xa4. Tiilim\xc3\xa4en kentt\xc3\xa4 ei kooltaan vastannut en\xc3\xa4\xc3\xa4 1930-luvun vaatimuksia ja lis\xc3\xa4ksi se oli kunnoltaan p\xc3\xa4\xc3\xa4ssyt rapistumaan pahoin._NEWLINE_Uuden kent\xc3\xa4n paikaksi valikoitui 5. kaupunginosan ja Aittaluodon v\xc3\xa4liin j\xc3\xa4\xc3\xa4v\xc3\xa4 alue, jossa sijaitsi jo vuonna 1929 valmistunut, Pallokent\xc3\xa4n nimella tunnettu hiekkapintainen jalkapallokentt\xc3\xa4. Alue oli viel\xc3\xa4 parikymment\xc3\xa4 vuotta aiemmin ollut Kokem\xc3\xa4enjoen lahti, joka oli saatu kuivatettua 30-luvun alkuun menness\xc3\xa4._NEWLINE_Kentt\xc3\xa4 valmistui kes\xc3\xa4ll\xc3\xa4 1935, k\xc3\xa4sitt\xc3\xa4en 500 hengen katetun katsomon, kolme pukuhuonetta, pesu-ja suihkuhuoneen sek\xc3\xa4 yleis\xc3\xb6k\xc3\xa4ym\xc3\xa4l\xc3\xa4t. 64*100 m:n kokoista nurmikentt\xc3\xa4\xc3\xa4 kiersi kuusi juoksurataa. Avajaiskilpailuina j\xc3\xa4rjestettiin Suomen ja Viron v\xc3\xa4linen yleisurheilumaaottelu 17.\xe2\x80\x9318. elokuuta 1935._NEWLINE_Talvisodan aikana kentt\xc3\xa4 k\xc3\xa4rsi vaurioita vihollisen pommituksissa. Aittaluodossa sijaitseviin Rosenlewin tehtaisiin tarkoitettuja lentopommeja harhautui my\xc3\xb6s Herralahteen, aiheuttaen pahoja vaurioita muun muassa kent\xc3\xa4n viem\xc3\xa4r\xc3\xb6intiin. T\xc3\xa4m\xc3\xa4n johdosta isot tulvat vaivasivatkin ajoittain kentt\xc3\xa4\xc3\xa4._NEWLINE_Porin stadionin valmistuttua vuonna 1964 Herralahti menetti asemansa kaupungin ykk\xc3\xb6sareenana. Tulvimisen ansiosta vaurioita k\xc3\xa4rsinyt nurmi ja vanhanaikaiseksi j\xc3\xa4\xc3\xa4neet kylm\xc3\xa4t pukuhuonetilat karkottivat my\xc3\xb6s jalkapalloilijat eneneviss\xc3\xa4 m\xc3\xa4\xc3\xa4rin Stadionin k\xc3\xa4ytt\xc3\xa4jiksi. Herralahtea k\xc3\xa4yttiv\xc3\xa4t en\xc3\xa4\xc3\xa4 juniori- ja alasarjajoukkueet._NEWLINE_Vuonna 1979 alkuper\xc3\xa4inen puukatsomo sek\xc3\xa4 pukuhuoneet purettiin ja tilalle rakennettiin kent\xc3\xa4n nykyinen huoltorakennus. Katsomoiksi tuotiin siirrett\xc3\xa4v\xc3\xa4t ter\xc3\xa4srunkoiset katsomorakennelmat. Viimeisin suuri remontti kent\xc3\xa4ll\xc3\xa4 tehtiin vuosina 1989-1990, jolloin kent\xc3\xa4n ymp\xc3\xa4rille rakennettiin ter\xc3\xa4saita ja pengerkatsomo sek\xc3\xa4 jalkapallonkent\xc3\xa4n nurmi uusittiin.\n_START_SECTION_\nYleis\xc3\xb6enn\xc3\xa4tykset\n_START_PARAGRAPH_\nHerralahden kent\xc3\xa4n yleis\xc3\xb6enn\xc3\xa4tys on tiett\xc3\xa4v\xc3\xa4sti vuoden 1953 Kalevan kisoista. Kisojen toisena kilpailup\xc3\xa4iv\xc3\xa4n\xc3\xa4 sunnuntaina 16. elokuuta paikalla oli 11\xc2\xa0312 maksanutta katsojaa._NEWLINE_Jalkapallo-otteluiden yleis\xc3\xb6enn\xc3\xa4tys on 5\xc2\xa0214, 17. lokakuuta 1965 SM-sarjan nousukarsintaottelusta RU-38\xe2\x80\x93TPS. Skandaalink\xc3\xa4ryinen ottelu p\xc3\xa4\xc3\xa4ttyi tuolloin vierasjoukkueen 2\xe2\x80\x931-voittoon. Ratkaiseva maali syntyi ottelun loppuhetkill\xc3\xa4 rangaistuspotkusta. Seuraavana p\xc3\xa4iv\xc3\xa4n\xc3\xa4 julkaistu sanomalehtikuva osoitti kuitenkin v\xc3\xa4\xc3\xa4j\xc3\xa4\xc3\xa4m\xc3\xa4tt\xc3\xb6m\xc3\xa4sti, ett\xc3\xa4 rike tapahtui selv\xc3\xa4sti rangaistusalueen ulkopuolella.\n_START_SECTION_\nSota-ajan jalkapallo-ottelut\n_START_PARAGRAPH_\nHerralahden kent\xc3\xa4n erikoisuutena voidaan pit\xc3\xa4\xc3\xa4 jatkosodan aikana pelattuja jalkapallo-otteluita, joissa kohtasivat porilaiset ja porilaisista pelaajista kootut joukkueet ja Porin lentokentt\xc3\xa4\xc3\xa4 tukikohtanaan pit\xc3\xa4neist\xc3\xa4 Natsi-Saksan ilmavoimien joukoista kootut joukkueet. Osa otteluista pelattiin my\xc3\xb6s viereisell\xc3\xa4 Pallokent\xc3\xa4ll\xc3\xa4. T\xc3\xa4llaisia otteluita tiedet\xc3\xa4\xc3\xa4n pelatun vuosina 1942\xe2\x80\x931943 ainakin 13 kappaletta.\n_START_SECTION_\nChilen olympiajoukkue\n_START_PARAGRAPH_\nMielenkiintoinen yksityiskohta Herralahden kent\xc3\xa4n historiassa on my\xc3\xb6s siell\xc3\xa4 22. hein\xc3\xa4kuuta 1952 pelattu yst\xc3\xa4vyysottelu Porin kaupunkijoukkueen ja Chilen olympiajoukkueen v\xc3\xa4lill\xc3\xa4. Chile oli pudonnut vajaata viikkoa aikaisemmin Helsingin kes\xc3\xa4olympialaisten jalkapalloturnauksesta. Chilen lis\xc3\xa4ksi my\xc3\xb6s muille avauskierroksella pudonneille joukkueille j\xc3\xa4rjestettiin yst\xc3\xa4vyysotteluita eri puolella maata. Muun muassa It\xc3\xa4valta kohtasi Raumalla paikallisen joukkueen._NEWLINE_Chile kukisti Porin Palloilijoiden, PPT:n, RU-38:n ja K\xc3\xa4rppien pelaajista kootun joukkueen maalein 5\xe2\x80\x931. Porin joukkueen nimekk\xc3\xa4in pelaaja oli my\xc3\xb6hemmin kaupungin ensimm\xc3\xa4isen\xc3\xa4 A-maajoukkuejalkapalloilijana tunnettu Erkki Harell.'